Ilmoitus Indonesiasta ja Intiasta peräisin olevan teksturoidun polyesterifilamenttilangan tuontia koskevan tukien vastaisen menettelyn aloittamisesta

(2001/C 315/03)

Komissio on vastaanottanut neuvoston asetuksen (EY) N:o 2026/97(1), jäljempänä "perusasetus", 10 artiklan mukaisen valituksen, jossa väitetään, että Indonesiasta ja Intiasta, jäljempänä "asianomaiset maat", peräisin olevan teksturoidun polyesterifilamenttilangan tuonti on tuettua ja aiheuttaa tästä syystä huomattavaa vahinkoa yhteisön tuotannonalalle.

1. Valitus

Valituksen teki 25 päivänä syyskuuta 2001 kansainvälinen raioon- ja synteettikuitukomitea (International Committee of Rayon and Synthetic Fibres, CIRFS), jäljempänä "valituksen tekijä", sellaisten tuottajien puolesta, joiden tuotanto muodostaa pääosan eli tässä tapauksessa yli 50 prosenttia teksturoidun polyestertilamenttilangan yhteisön koko tuotannosta.

2. Tuote

Tuote, jota väitetään tuettavan, on Indonesiasta ja Intiasta peräisin oleva teksturoitu polyesterfilamenttilanka, jäljempänä "tarkasteltavana oleva tuote", joka luokitellaan tällä hetkellä CN-koodiin 5402 33 00. Kyseinen CN-koodi annetaan ainoastaan ohjeellisena.

3. Tukea koskeva väite

Väitetään, että tarkasteltavana olevan tuotteen indonesialaiset tuottajat ovat saaneet useita Indonesian valtion myöntämiä tukia. Kyseiset tuet ovat investointien koordinointielimen (BKPM) järjestelmiä, tuontitulleista vapautuksen ja tullinpalautusten hallinnointikeskuksen (Bapeksta) järjestelmiä sekä vapautuksia yhtiön tuloverosta.

Väitetään, että kyseiset järjestelyt ovat tukia, koska Indonesian valtio osallistuu niiden rahoitukseen ja niistä koituu etua niiden vastaanottajille eli teksturoidun polyesterifilamenttilangan viejille/tuottajille. Tukien väitetään olevan erityisiä ja näin ollen tasoitustoimenpiteidenkäyttöönoton mahdollistavia. Näistä järjestelmistä saatavan tuen kokonaismäärän arvioidaan olevan huomattava.

Väitetään, että tarkasteltavana olevan tuotteen intialaiset tuottajat ovat saaneet useita Intian valtion myöntämiä tukia. Kyseisiä tukia ovat tuontitullien hyvitysjärjestelmä, vientiteollisuuden vapaa-alueille sijoittautuneille yrityksille tai vientiin suuntautuneille yksiköille annettavat tuet, vapautus tuloverosta, tuotantohyödykkeiden tuonti etuustullein sekä ennakkolisenssijärjestelmä.

Väitetään, että kyseiset järjestelyt ovat tukia, koska Intian valtio osallistuu niiden rahoitukseen ja niistä koituu etua niiden vastaanottajille eli teksturoidun polyesterifilamenttilangan viejille/tuottajille. Tukien väitetään olevan erityisiä ja näin ollen tasoitustoimenpiteiden käyttöönoton mahdollistavia. Näistä järjestelmistä saatavan tuen kokonaismäärän arvioidaan olevan huomattava.

4. Vahinkoa koskeva väite

Valituksen tekijä on esittänyt näytön siitä, että tarkasteltavana olevan tuotteen tuonti Indonesiasta ja Intiasta on lisääntynyt kokonaisuutena huomattavasti sekä absoluuttisesti että markkinaosuudella mitattuna.

Lisäksi väitetään, että tuotujen tuotteiden määrällä ja hinnoilla on muiden seurausten lisäksi ollut kielteinen vaikutus yhteisön tuotannonalan markkinaosuuteen sekä sen myymiin määriin ja sen veloittamien hintojen tasoon, mikä puolestaan on vaikuttanut erittäin kielteisesti yhteisön tuotannonalan kokonaistulokseen ja taloudelliseen tilanteeseen.

5. Menettely

Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 10 artiklan nojalla.

5.1 Menettely tuen ja vahingon määrittämiseksi

Tutkimuksessa määritetään, onko Indonesiasta ja Intiasta peräisin olevan 2 kohdassa kuvatun tuotteen tuonti tuettua ja onko kyseinen tuki aiheuttanut vahinkoa.

a) Otanta

Koska tässä menettelyssä on osallisina ilmeisen suuri osapuolia, komissio voi päättää soveltavansa otantamenetelmää perusasetuksen 27 artiklan mukaisesti.

i) Indonesiassa ja Intiassa olevien viejien/tuottajien otanta

Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä/tuottajia tai niiden edustajia ilmoittautumaan ottamalla yhteyttä komissioon ja toimittamalla yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa asetetussa määräajassa:

- yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi,

- yhteisöön vietäviksi myytyjen tuotteiden paikallisena valuuttana ilmaistu liikevaihto ja viety määrä tonneina 1 päivän lokakuuta 2000 ja 30 päivän syyskuuta 2001 väliseltä ajalta,

- tieto siitä, aikooko yritys vaatia yksilöllistä tuen määrää (ainoastaan tuottajat voivat vaatia yksilöllistä tuen määrää),

- paikallisena valuuttana ilmaistu liikevaihto ja tarkasteltavana olevan tuotteen kotimarkkinoilla myyty määrä tonneina 1 päivän lokakuuta 2000 ja 30 päivän syyskuuta 2001 välisenä aikana,

- tarkka kuvaus yrityksen toimista tarkasteltavana olevan tuotteen tuotannon osalta,

- kaikkien tarkasteltavana olevan tuotteen tuotantoon ja/tai myyntiin (vienti- ja/tai kotimarkkinoille) osallistuvien etuyhteydessä olevien yritysten(2) nimet ja tarkka kuvaus niiden toimista,

- muut asiaa koskevat tiedot, joista voi olla hyötyä komissiolle otoksen valinnassa, mukaan lukien tieto siitä, onko yritys sijoittautunut vietiteollisuuden vapaa-alueelle tai onko se vientiin suuntautunut yksikkö,

- Tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä.

Saadakseen viejiä/tuottajia koskevan otoksen valinnan kannalta tarpeellisena pitämänsä tiedot komissio ottaa lisäksi yhteyttä viejämaan viranomaisiin ja tiedossa oleviin viejien/tuottajien järjestöihin.

ii) Tuojia koskeva otos

Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia tuojia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa asetetussa määräajassa:

- yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi,

- yrityksen kokonaisliikevaihto euroin 1 päivän lokakuuta 2000 ja 30 päivän syyskuuta 2001 väliseltä ajalta,

- työntekijöiden kokonaismäärä,

- tarkka kuvaus yrityksen toimista tarkasteltavana olevan tuotteen osalta,

- Indonesiasta ja Intiasta peräisin olevan tarkasteltavana olevan tuodun tuotteen yhteisön markkinoille tuotu määrä tonneina ja kyseisen tuonnin arvo euroina sekä tuodun tuotteen jälleenmyynti yhteisön markkinoilla 1 päivän lokakuuta 2000 ja 30 päivän syyskuuta 2001 välisenä aikana,

- kaikkien tarkasteltavana olevan tuotteen tuotantoon ja/tai myyntiin osallistuvien etuyhteydessä olevien yritysten(3) nimet ja tarkaa kuvaus niiden toimista,

- kaikki muut asiaa koskevat tiedot, joista voi olla hyötyä komissiolle otoksen valinnassa,

- tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksi koskevan, paikalla suoritettavan tarkastuksen hyväksymistä.

Saadakseen tuojia koskevan otoksen valinnan kannalta tarpeellisina pitämänsä tiedot komisiso ottaa lisäksi yhteyttä tiedossa oleviin tuojien järjestöihin.

iii) Otosten lopullinen valinta

Asianomaisten osapuolten on toimitettava otosten valinnan kannalta merkitykselliset tiedot tämän ilmoituksen 6 kohdan b alakohdan i alakohdassa asetetussa määräajassa.

Komissio aikoo valita otokset lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen.

Otoksiin valittujen yritysten on täytettävä kyselylomake tämän ilmoituksen 6 kohdan b alakohdan ii alakohdassa asetetussa määräajassa ja niiden on toimittava yhteistyössä tutkimuksessa.

Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 27 artiklan 4 kohdan ja 28 artiklan mukaisesti.

b) Kyselylomakkeet

Saadakseen tutkimuksensa kannalta välttämättömiä pitämänsä tiedot komissio lähettää kyselylomakkeet yhteisön tuotannonalalle sekä yhteisön tuottajia edustavaille järjestöille, otokseen valituille Indonesiassa ja Intiassa toimiville viejille/tuottajille, viejien/tuottajien järjestöille, otokseen valituille tuojille, valituksessa mainituille tuojien järjestöille ja asianomaisten viejämaiden viranomaisille.

Sellaisten Indonesiassa ja Intiassa toimivien viejien/tuottajien, jotka vaativat yksilöllisen tuen määrän vahvistamista perusasetuksen 27 artiklan 3 kohdan ja 15 artiklan 3 kohdan soveltamiseksi, on toimitettava asianmukaisesti täytetty kyselylomake tämän ilmoituksen 6 kohdan a alakohdan ii alakohdassa vahvistetussa määräajassa. Niiden on tämän vuoksi pyydettävä kyselylomaketta tämän ilmoituksen 6 kohdan a alakohdan i alakohdassa asetetussa määräajassa. Näiden osapuolten on kuitenkin huomattava, että jos viejistä/tuottajista tehdään otanta, komissio voi päättää olla vahvistamatta niille yksiköllistä tuen määrää, jos viejien/tuottajien määrä on niin suuri, että yksilöllinen tarkastelu olisi tarpeettoman vaivalloista ja estäisi tutkimuksen loppuun saattamisen ajoissa.

c) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan muita tietoja kuin vastaukset kyselyyn ja esittämään asiaa tukea näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdan ii alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä tämän ilmoituksen 6 kohdan a alakohdan iii alakohdassa asetetussa määräajassa.

5.2 Yhteisön edun arviointimenettely

Jos tukea ja sen aiheuttamaa vahinkoa koskevat väitteet ovat perusteltuja, tehdään perusasetuksen 31 artiklan mukaisesti päätös siitä, olisiko tukien vastaisten toimenpiteiden käyttöönotto yhteisön edun mukaista. Tämän vuoksi yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 6 kohdan a alakohdan ii alakohdassa asetetussa yleisessä määräajassa ilmoittautua ja toimittaa tietoja komissiolle, mikäli ne voivat osoittaa, että niiden toiminnan ja tarkasteltavana olevan tuotteen välillä on objektiivisesti havaittava yhteys. Osapuolet, jotka ovat toimineet edellisen virkkeen ohjeiden mukaisesti, voivat pyytää saada tulla kuulluiksi esittäen erityiset syyt sille, miksi niitä olisi kuultava tämän ilmoituksen 6 kohdan a alakohdan iii alakohdassa asetetussa määräajassa. Olisi huomattava, että 31 artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

6. Määräajat

a) Yleiset määräajat

i) Kyselylomakkeen pyytäminen

Asianomaisten osapuolten olisi pyydettävä kyselylomake mahdollisimman pian, mutta viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

ii) Osapuolten ilmoittautuminen ja täytettyjen kyselylomakkeiden ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Huomiota kiinnitetään siihen, että useimpien perusasetuksessa säädettyjen menettelyllisten oikeuksien käyttö edellytää asianomaisen osapuolen ilmoittautumista edellä mainitussa määräajassa.

Otokseen valittujen yritysten on toimitettava kyselyvastaukset tämän ilmoituksen 6 kohdan b alakohdan ii alakohdassa asetetussa määräajassa.

iii) Kuuleminen

Asianomaiset osapuolet voivat myös pyytää saada tulla komission kuulemiksi samassa 40 päivän määräajassa.

b) Otantaa koskeva erityinen määräaika

i) Kaikki otosten valintaan vaikuttavat tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla otosten lopullisesta valinnasta niitä asianomaisia osapuolia, jotka ovat ilmoittaneet haluavansa kuulua otokseen, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

ii) Otoksen valittujen osapuolten on toimitettava kyselyvastaukset komissiolle 37 päivän kuluessa siitä, kun niille on ilmoitettu niiden valinnasta otokseen.

7. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission osoite: Euroopan komissio Kauppapolitiikan pääosasto

Linjat B ja C

TERV 0/13 Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi COMEU B 21877.

8. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävisä olevien tietojen perusteella perusasetuksen 28 artiklan mukaisesti.

Jos asianomaisen osapuolen todetaan toimittaneen väärän tai harhaanjohtavan tiedon, tätä tietoa ei oteta huomioon ja sen sijasta voidaan käyttää käytettävissä olevia tietoja.

9. Tutkimuksen aikataulu

Tutkimus saatetaan päätökseen perusasetuksen 11 artiklan 9 kohdan mukaisesti 13 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Väliaikaiset toimenpiteet on perusasetuksen 12 artiklan 1 kohdan mukaisesti otettava käyttöön viimeistään yhdeksän kuukauden kuluttua tämän ilmoituksen julkaisemisesta Euroopan yhteisöjen virallisessa lehdessä.

(1) EYVL L 288, 21.10.1997, s. 1.

(2) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 (EYVL L 253, 11.10.1993, s. 1) 143 artiklan 1 kohdassa.

(3) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 (EYVL L 253, 11.10.1993, s. 1) 143 artiklan 1 kohdassa.